kardosdrur/scandi-wiki huggingface dataset:
Doolittle-raidet

Doolittle-raidet fandt sted 18. april 1942 og var det første amerikanske angreb på det japanske fastland under 2.verdenskrig.

Angrebet blev ledet af oberstløjtnant James Harold Doolittle og blev udført med 16 mellemtunge B-25-bombefly fra hærens luftvåben, der lettede fra hangarskibet USS Hornet (Task Force 18), som lå 1.050 km øst for Japan.

Det var usædvanligt, at fly fra hæren blev sendt af sted fra flådens skibe.

Efter angrebet skulle gruppen af bombefly lande i den venligtsindede del af Kina.

Fordi Task Force 18 blev opdaget af et japansk orlogsfartøj, måtte planerne ændres. Bombeflyene blev sendt af sted 10 timer før planen, men da man var 275 km længere væk fra Japan end planlagt, manglede de brændstof. 

Missionen blev dog gennemført. Flyene fløj mod Japan i meget lav højde for at undgå opdagelse. De nåede Japan omkring kl. 12 lokal tid og øgede flyvehøjden til 460m (1.500 fod) og bombede 10 militære og industrielle mål i Tokyo, to i Yokohama og et i hver af byerne Yokosuka, Nagoya, Kobe, and Osaka. B-25’erne blev udsat for let antiluftskyts og angreb fra enkelte japanske jagerfly (japanske Ki-45kere og en prototype Ki-61’er), men ingen fly blev skudt ned. 

Grundet brændstofmangel kunne flyene imidlertid ikke nå til de planlagte baser i Kina og
15 af flyene faldt ned, størstedelen af besætningerne sprang ud med faldskærm i den af japanerne okkuperede del af Kina, medens et fly nødlandede intakt i Sovjetunionen tæt ved Vladivostok.

Tre tilfangetagne amerikanere blev henrettet af japanerne, medens fem blev holdt i fangenskab; én døde inden krigens afslutning. Tre andre blev dræbt under landingsforsøgene, og de fem, der landede i Sovjetunionen, blev interneret, da USSR ikke var i krig med Japan. Flyet blev konfiskeret. 64 blev hjulpet af kinesiske partisaner og vendte tilbage til USA. Mange civile kinesere blev dræbt pga. repressalier fra de japanske besættelsesstyrker.

Raidet forårsagede ikke de store skader, men det forbedrede den amerikanske moral og viste japanerne, at USA havde muligheden for at ramme Japan. Det førte også til, at japanerne valgte at trække flystyrker tilbage fra Stillehavet for at beskytte selve Japan.

Doolittle var overbevist om, at tabet af 16 fly og de minimale skader, raidet havde forårsaget, ville bringe ham for en krigsret. I stedet blev han udnævnt til brigadegeneral og fik den højeste amerikanske orden, Congressional Medal of Honor, af præsident Roosevelt. General Doolittle blev chef for diverse af USAAF's luftflåder i løbet af krigen.

Den japanske, engelsksprogede propaganda-radio Tokyo Rose bagatelliserede angrebet som Do-Nothing-raidet (Gjorde-Ingenting-raidet).

Se også 
 Pearl Harbor (film), film fra 2001.

Slag under Stillehavskrigen
US Army Air Forces
Begivenheder i 1942
Dværgplanet

En dværgplanet er en relativt ny klasse af objekter i Solsystemet, der blev indført af den Internationale Astronomiske Union (IAU) 24. august 2006. Betegnelsen er indført samtidig med, at man vedtog definitionen på, hvad en planet er. Dværgplaneter er ikke, som navnet måske ellers antyder, en type af planeter, men en helt ny kategori. Dværgplaneter er defineret som himmellegemer, der:

 Kredser om Solen (dvs. er ikke måner eller exoplaneter)
 Er tunge nok til at trække sig selv (omtrent) runde (ligesom en planet)
 Ikke har "renset" sin bane for materiale (modsat en 'rigtig' planet)

Alle objekter med bane omkring Solen, og som ikke enten er med i denne gruppe eller kategorien planeter, benævnes smålegemer i solsystemet. 

Man kalder objekter som er store nok til at de er runde, men som er for små til at have renset deres baner for mindre objekter med tyngdekraften modsat planeter for Dværgplaneter. De er i et selvstændigt omløb omkring solen.  

Den først opdagede dværgplanet var Ceres om blev opdaget i 1801 af Giuseppe Piazzi.

Dværgplaneter

Foreløbig består klassen af dværgplaneter af: 

Desuden er der en række kandidater, der skal undersøges nærmere af IAU:

Dværgplanetsonder 

  — Dawn gik i kredsløb om Ceres i februar 2015.
  — New Horizons fløj forbi Pluto 14. juli 2015.

Kuriosum 

På grund af de trojanske asteroider, der deler kredsløb med Jupiter, skulle Jupiter herefter klassificeres som en dværgplanet (qua "3. Ikke har "renset" sin bane for materiale"). Imidlertid er de trojanske asteroider der, ikke fordi Jupiter ikke har været i stand til at fjerne dem, men fordi Jupiter har indfanget dem og fastholdt dem i Lagrangepunkterne L4 og L5.

Se også 
 Småplanet (asteroide)
 Exo-planet

Referencer

Eksterne henvisninger 

 Tycho Brahe Planetariet: Ny planetdefinition vedtaget 
 Astronomibladet: Det nye Solsystem
Altinget.dk

Altinget.dk er en partipolitisk uafhængig netavis om dansk politik. Netavisen har en af de største redaktioner på Christiansborg og administration på Ny Kongensgade i København.

Historie 
Altinget blev grundlagt i januar 2000 af Rasmus Nielsen, som var ansvarshavende chefredaktør, administrerende direktør 2000-2017, han er fortsat ejer og bestyrelsesformand. I 2014 startede Altinget i Sverige med hovedsæde i Stockholm. Jakob Nielsen blev udnævnt til chefredaktør i 2017. I november 2019 blev Christoph Nørgaard udnævnt til Altingets adm. direktør.

Priser 
Netavisen modtog i 2004 som det første medium eJour-prisen fra Danmarks Journalisthøjskole som påskønnelse af god internet-journalistik i Skandinavien. Ved EP-valget 2009 i juni måned (uge 23), toppede Altinget Danske Specialmediers liste over websites med flest besøgende.

I 2010 modtog Altinget Anders Bording Medie Prisen.

Altinget | Magt modtog "Medieprisen 2013" (en af Anders Bording-priserne) for e-magasinet ”Altinget l Magt 2012”.

I 2015 modtog Altinget Den Danske Publicistklubs pris for Public Service. Juryen som bestod af  Christian Jensen, Thomas Svaneborg, A.P. Mathiasen, Connie Hedegaard, Jacob Mollerup, Per Mikael Jensen, Elisabet Svane, Kim Hundevadt og Jacob Moll gav prisen.

Altingets portaler 
Netavisen er opdelt i 26 portaler, hvoraf de fleste er abonnementsbaserede; "Altinget – Alt om politik", "Altinget: EU-guide" og "Altinget: forskningsformidling" er dog gratis.

Eksterne henvisninger

Henvisninger 

Etableret i 2000
Netaviser fra Danmark
North American B-25 Mitchell

B-25 Mitchell var et amerikansk to-motors bombefly, der blev brugt under 2. verdenskrig. Flyet blev produceret i mere end 10.000 eksemplarer og anvendt både i Europa og Asien.

Det er bl.a. kendt for at være flyet, der blev brugt under Doolittle-raidet og flyet, der styrtede ind i Empire State Building i 1945.

Eksterne henvisninger 

Bombefly
US Army Air Forces
Fly fra 2. verdenskrig
Militærfly fra USA
2-motors propelfly
Tony Strobl

Tony Strobl  (født 12. maj 1915 i Cleveland, Ohio, død 29. december 1991 i Ohio) var amerikansk tegneserietegner og nok næst efter Carl Barks den tegner, der har leveret flest historier om Anders And og universet omkring ham. Han har især stået for mange af historierne om Raptus von And.

Han var andengenerations-indvandrer af tjekkiske forældre, og han gik på Cleveland School of Art fra 1933 til 1937. Han gik samtidig med Jerry Siegel og Joe Shuster, der var i gang med at udvikle Superman. Strobl mente ikke, denne figur havde nogen fremtid for sig.

Da Snehvide og de syv små dværge havde premiere i 1937 blev han begejstret og søgte straks ind hos Walt Disney. Han fik afslag og besked om at gøre uddannelsen færdig. Det gjorde han, og allerede året efter blev han antaget som in-betweener på Pinocchio og Dumbo og pastoraleafsnittet i Fantasia.

Han forlod dog snart filmen og ville gå ind i og lave tegneserier, og 1949 søgte han ind hos Western Publishing, der udsendte tegneserier med populære tegnefilmfigurer. Han startede med at tegne Bucky Bug, men i starten af 1950'erne begyndte han at tegne andehistorier, og fra 1954 havde han hovedansvaret for disse. Han har så også ind imellem tegnet historier fra museuniverset.

I starten af 1960'erne gik han freelance og tegnede især for europæiske udgivere af Disneyserier, men i midten af 1960'erne tilbød Disney ham 30$ per side, og så tegnede han igen for Western. Det kvittede han i 1970 og lavede nu billedbøger for børn. I 1987 tegnede han en søndags-avisstribe med Anders And. Hans sidste værk for Disney var som manuskriptforfatter til den nystartede tegnefilmserie Rip, Rap og Rup på eventyr fra 1987 til 1989.

Strobls stil er anderledes end Barks' stil. Ænderne har et udpræget glad ansigtsudtryk.  Historierne er rolige i deres tempo, og komikken er afdæmpet, katastrofen udvikler sig langsomt og stille. Der er ikke de voldsomme udbrud hos personerne, deres mimik er diskret. Og Strobl var nok den, der mere end nogen anden udviklede Raptus von And til den storpralende professor.

Han stod bag den historie, hvor Rip, Rap og Rup er vilde med sangeren John Melvis, der er en parodi på Elvis Presley (han hedder Melvis Pressbe på originalsproget). Denne historie fik den danske rock and rollsanger, Ivan Haki Haagensen, til at vælge Melvis som sit kunstnernavn.

Referencer 

Anders And-tegnere
Tegneserietegnere fra USA
Personer fra Cleveland
Den længste dag (film)

Den Længste Dag (orig. The Longest Day) er en 3 timer lang amerikansk krigsfilm fra 1962 med bl.a. Richard Burton, Sean Connery, Henry Fonda, Robert Mitchum, Kenneth More og John Wayne i hovedrollerne. Filmen er baseret på Cornelius Ryans roman af samme navn fra 1959.

Filmen skildrer D-Dag, invasionen i Normandiet, den 6. juni 1944 under 2. verdenskrig.

Baggrund 

Filmens manuskript er af Romain Gary, James Jones, David Pursall, Cornelius Ryan og Jack Seddon. Den blev instrueret af Ken Annakin (britiske scener), Andrew Marton (amerikanske scener), Gerd Oswald (faldskærmsudspringsscener) og Bernhard Wicki (tyske scener).

Nogle af de militære konsulenter og rådgivere, som hjalp med ved filmens produktion havde selv deltaget i aktionerne på D-Dagen og er portrætteret i filmen. Producerne hentede dem fra begge sider. Mellem dem er Günther Blumentritt (tysk general), James M. Gavin (amerikansk general), Philippe Kieffer (som anførte sine mænd i angrebet på Ouistreham), Max Pemsel (tysk general), Werner Pluskat (majoren, som var den første tysker, der fik øje på invasionsflåden), og Josef "Pips" Priller (den temperamentsfulde pilot).

En ting, der adskiller filmen fra mange andre film om 2. verdenskrig er, at alle figurerne taler deres eget sprog, med undertekster på engelsk. De typiske nazi stereotyper er også undgået og de fleste tyskere skildres som mennesker. Ordet Sieg heil! er f.eks. ikke brugt en eneste gang i filmen, men står dog skrevet på en væg i en bunker i Ouistreham.

Udvalgte medvirkende 

 Richard Burton : RAF flyverofficer David Campbell
 Red Buttons : Menig John Steele
 Sean Connery : Menig Flanagan
 Henry Fonda : Brigadegeneral Theodore Roosevelt, Jr.
 Robert Mitchum : Brigadegeneral Norman Cota
 Sal Mineo : Menig Martini
 Kenneth More : Kaptajn Colin Maud
 Robert Ryan : Brigadegeneral Gavin
 Richard Todd : Major John Howard
 John Wayne : Oberstløjtnant Benjamin Vandervoort

Produktion 

 Instrukør: Ken Annakin, Andrew Marton, Gerd Oswald, Bernhard Wicki
 Producent: Darryl F. Zanuck
 Manuskript: Romain Gary, James Jones, David Pursall, Cornelius Ryan og Jack Seddon
 Kamera: Darryl F. Zanuck, Pierre Levent, Henri Persin og Walter Wottitz
 Musik: Maurice Jarre
 Produceret: 1962 af 20th Century Fox

Referencer

Eksterne henvisninger 
 
 Trailer (på engelsk)

Den Længste Dag
Amerikanske film fra 1962
Film fra 20th Century Fox
Film baseret på virkelige begivenheder
Engelsksprogede film
Fransksprogede film
Tysksprogede film
Doolittle

Doolittle kan have flere betydninger og henviser til forskellige artikler:

 Doolittle-raidet – amerikansk flyverangreb på det japanske fastland under 2. verdenskrig.
 James Harold Doolittle – amerikansk flyvergeneral ved slutningen af 2. verdenskrig, ledede Doolittle-togtet som oberstløjtnant.
 Doolittle (fiktiv) – en person i musikalen My Fair Lady.
Togsæt

Et togsæt er – i snævreste definition – et tog bestående af to eller flere fast sammenkoblede vogne, heraf mindst én motorvogn og med overgang imellem vognene. Togsæt er beregnet til at køre selv og har ofte specialkoblinger, så de ikke umiddelbart kan kobles med almindelige vogne og lokomotiver. Togsættenes vogne kan kun deles på værksted. I nogle tilfælde har vognene desuden fælles bogier (Jakobs-bogier), hvilket umuliggør adskillelse i driften.

Fordelen ved togsæt er, at man kun medbringer den nødvendige motorkraft. Man behøver altså ikke et 120 tons tungt lokomotiv med flere Megawatt effekt til at trække sølle tre vogne, men kan nøjes med en passende motor. Desuden kan togsæt kobles og deles uden brug af rangerlokomotiver. Det benyttes bl.a. i det danske InterCity-system, hvor flere togsæt kører sammenkoblet fra København til f.eks. Kolding eller Vejle, hvor de bliver delt og fortsætter ad forskellige strækninger. Disse strækninger har ofte hver især ikke så mange passagerer og har derfor ikke behov for store lokomotivtrukne tog. Systemet med togsæt giver imidlertid mulighed for at benytte tog af passende størrelse lokalt, samtidig med at man ved koble dem sammen kan skaffe direkte forbindelser til/fra hovedstaden.

Ulempen er, at man ikke umiddelbart kan sætte en ekstra vogn på toget, og, hvis der er problemer med en af vognene, skal hele togsættet på værksted. Har de specialkoblinger, typisk automatkoblinger til hurtig sammenkobling med andre togsæt, kan de derudover ikke kobles med almindelige lokomotiver og vogne. Her kan det derfor af og til være nødvendigt med lokomotiver og vogne med disse specialkoblinger, så f.eks. nyleverede togsæt kan transporteres ad strækninger, hvor de ikke kan eller må køre selv.

Togsæt i Danmark 
I Danmark indførtes togsæt med MS-lyntogene i 1935. Det var dog først med IC3s indførelse i 1990, at togsættene for alvor blev udbredte både hos DSB og privatbanerne. Efterhånden må det påregnes, at næsten al persontrafik på danske skinner vil blive udført med togsæt.

Eksempler på danske togsæt er
 IC2 – togsæt til forskellige privatbaner afledt af IC3.
 IC2 (DSB) – togsæt til DSB afledt af IC4. Ikke at forveksle med ovennævnte.
 IC3
 IC4
 IR4
 MR
 Desiro
 LINT 41
 Contessa

Er det togsæt? 
For visse togtyper gælder, at det kan diskuteres, om det er togsæt. Det gælder således MA-lyntogene og privatbanernes Y-tog. De havde hhv. har overgang mellem vognene og for de flestes vedkommende specialkoblinger. Imidlertid kunne hhv. kan deres vogne godt skilles ad i driften og kombineres på forskellige måder alt efter behov.

Modsat gælder for 2. generations-S-togene, der ikke havde overgang mellem vognene, der imidlertid kun kunne skilles ad på værksted.

Togsæt i andre lande 
Togsæt forekommer i en række lande men bruges mest som højhastighedstog og som regionaltog.
Karpaltunnelsyndrom

Carpal tunnel syndrom er en tilstand, hvor senerne i håndledsregionen er hævede og kan trykke nerver og give smerter i håndled og fingre.

Tarsal tunnel syndrom er det samme som Karpaltunnelsyndrom, men i stedet med gener i nerverne i fødderne.

Bevægeapparatets sygdomme
Det genmodificerede Paradis

Det genmodificerede Paradis er en skulpturgruppe af Bjørn Nørgaard, fremstillet for den danske pavillon på Expo 2000 i Hannover.

Gruppen består af figurerne Madonna, Den tredelte Kapital, Adam, Eva, Jesus, Maria Magdalena, Den gravide Mand og Den genmodificerede Havfrue.

Gruppen er opstillet, på en til formålet indrettet plads, på Langelinie Allé, for enden af Dahlerups Pakhus. Den genmodificerede Havfrue er dog anbragt på en sten ude i Søndre Frihavns østre bassin – lige nedenfor resten af skulpturen. Værket blev afsløret på dets nye plads af Prins Henrik 15. september 2006.

Eksterne henvisninger 
 Interview med Bjørn Nørgaard om værket 

Københavnske seværdigheder
Skulpturer
Østerbro
Container

Container har flere betydninger:

Container kommer af det engelske Contain der betyder indeholde og betyder, direkte oversat fra engelsk, en beholder.

I Danmark bruges ordet i følgende sammenhænge:

 Affaldscontainer – skraldebøtter og store containere der flyttes med lastbil
 ISO-container – også benævnt "Skibscontainer", speciel type container designet til international transport med standardmoduler på skib, bane og lastbil
 Indsamlingscontainer – Container til tøjindsamling for UFF, Røde Kors og tilsvarende organisationer
 Container-klasse – Objekter og datastrukturer, som bruges inden for computerprogrammering
 Container (film) – film fra 2006 af svenskeren Lukas Moodysson

Datalogi
 Digital container format
 Container (virtualisering)
Melkisedek (Bibelen)

Melkisedek er hebraisk for "Sedeq er min konge". Han var konge i Salem på Abrahams tid. I Hebr 7,2 omtales han som "Retfærdighedskonge" . Han var præst for "Gud den Højeste" og omtales tre steder i Bibelen: I 1 Mos 14,18ff, Sl 110,4 og i Hebr 7 – 8.

Melkisedek modtog Abram efter slaget mod Kedorlaomer og gav ham brød og vin og velsignede ham. I Sl 110,4 siges det:

"Du er præst for evigt
på Melkisedeks vis."

Det er en salme af David, hvor der profeteres om en Herre (konge), der skal komme og være præst og konge for evigt. Melkisedek bliver i Hebr 7-8 beskrevet som evig, uden begyndelse og ende. Han har ingen mor og ingen far. Hebræerbrevets konklusion er, at Jesus er denne konge, som skal regere for evigt. Det pointeres, at Melkisedek er større end Abraham og dermed det levitiske præstedømme, som nedstammer fra Abraham, fordi han er den velsignende, og fordi han er uden afstamning og afkom. Dermed bliver det slået fast, at Jesus er større end selv Melkisedek, fordi han er den fuldkomne arvtager.

Noter 

Personer i Det Gamle Testamente
Gjerstad

Gjerstad er en kommune i Agder fylke i Norge. Den grænser i nord til Nissedal og Drangedal, i øst til Kragerø, i syd til Risør, og i sydvest til Vegårshei. Højeste punkt er Solhomfjell der er 587 moh.

Personer fra Gjerstad
 Niels Henrik Abel, matematiker, voksede op i Gjerstad († 1829)

Eksterne henvisninger 

 Gjerstad på nettet
 Kultur i Gjerstad på kort fra Kulturnett.no 

Kommuner i Agder
Kommuner i det tidligere Aust-Agder fylke
Tagsten

Tagsten er et tagdækningsmateriale ofte fremstillet af tegl eller beton konstrueret til oplægning på et undertag eller til understrygning. Stenene er ofte gennemfarvet, overfladebehandlet, malet, glaseret etc. for at modvirke nedbrydning. Mere eksotiske materialer er granit, skifer og marmor, der tidligere blev anvendt til tagbelægning på kirker, slotte og større ejendomme.

Se også 

Byggematerialer
Tage
Sten
Reck

Reck er en øvelse i herrernes redskabsgymnastik. Gymnasten skal udføre forskellige momenter og afslutter typisk med et større antal rotationer inden landingen. Øvelsen bedømmes på en skala, hvor den højeste mulige karakter er 10 point for udførelse plus et antal point for øvelsens samlede sværhedsgrad.

Recken er 2,80 meter høj målt fra gulvet, 2,40 meter bred og stangen er 28 mm i diameter. Den er typisk lavet af rustfrit stål.

Redskabsgymnastik
Gymnastikredskaber
Gerd-Rüdiger Puin

Gerd-Rüdiger Puin (født 1940) er professor ved Saarlands universitet i Saarbrücken, Tyskland. Han er europæisk forsker af Koranens palæografi, dvs. studiet af gamle Koranmanuskripter og den videnskabelige fortolkning af dem. Han er desuden specialist i arabisk kalligrafi.

Gerd Puin var leder af et restaureringsprojekt på bestilling af Yemens regering, hvor han brugte lang tid til at undersøge gamle Koranmanuskripter, der var fundet i Yemen i 1972. Hans arbejde afslørede usædvanlige rækkefølger i versene, tekstmæssige variationer og sjældne former for retskrivning, som afviger fra den autoriserede, senere version. Skrifterne var forfattet i den tidlige Hijazi arabiske skrift, og de passer med stykker af de tidligste koraner, man hidtil har kendt. Der var også versioner, som var skrevet oven på en tidligere, udvisket tekst (en palimpsest)

Flere end 15.000 stumper af de yemenittiske koraner er omhyggeligt blevet renset, konserveret, sorteret og fotograferet, og 35.000 mikrofilmfotos er optaget af manuskripterne. Nogle af de indledende bemærkninger om Puins forskningsresultater findes i hans essay med titlen: Observations on Early Qur'an Manuscripts in San'a der er offentliggjort i bogen "What the Koran Really Says" af Ibn Warraq.

Se også 
 Koran

Kilde 
 Gerd Rüdiger Puin: "Observations on Early Qur'an Manuscripts in Sana'a," i What the Koran Really Says, 2002 .
 Karl-Heinz Ohlig og Gerd Rüdiger Puin (udg.): Die dunklen Anfänge, 2005 .

Eksterne henvisninger 
 Atlantic Monthly article: What is the Koran 

Islam
Historieformidlere
Videnskabsfolk fra Tyskland
Ryan Giggs

Ryan Joseph Giggs (født Ryan Joseph Wilson 29. november 1973 i Canton, Cardiff) er en tidligere professionel fodboldspiller og nuværende -træner fra Wales, som spillede for den engelske storklub Manchester United i hele sin karriere. Giggs fik sin debut for Manchester United i sæsonen 1990-91 og har været stamspiller siden 1991-92 sæsonen. Han etablerede sig som venstre wing igennem 1990erne og forsatte på denne position i 2000erne, selvom han i de seneste år af sin karriere er blevet brugt på den centrale midtbane. Da David Moyes blev fyret 22. april 2014, overtog han midlertidigt managerrollen i klubben.

Karriere

Tidligere karriere 
Ryan Giggs, der oprindeligt startede med at spille fodbold for Manchester City, kom senere til Manchester United, hvor han startede på deres talentskole.

Manchester United F.C. 
I 1990 fik Giggs sin debut for Manchester Uniteds førstehold, og har siden 1991 været en vigtig spiller i klubben. Året efter blev han udtaget til Wales' U/21-fodboldlandshold. Han nåede dog kun at spille én kamp før han rykkede op på A-landsholdet.

Giggs' måske mest velkendte mål var i FA Cup-semifinalen i 1999 mod Arsenal, hvor han scorede efter en Maradona-agtig solotur, hvilket betød at klubben gik videre til finalen, og i sidste ende vandt turneringen, og dermed The Treble.

Ryan Giggs spillede kamp nummer 800 for Manchester United i Champions League-semifinalen den 29. april 2009 mod Arsenal.Han spillede i alt 963 tællende kampe for klubben.

Statistik 

Opdateret 30. november 2013

Kilde: http://www.stretfordend.co.uk/playermenu/giggs.html

(season by season nederst højre hjørne)

Rekorder 
 Han har vundet det engelske mesterskab 13 gange og han er den eneste Manchester United-spiller som har været med i samtlige 13 Premier League mesterskaber.
 Flest liga optrædener i Premier League som spiller: 599.
 Flest Premier League assists (statistik er kun tilgængelig fra 2002- og fremefter).
 Eneste spiller, som har spillet i alle 20 Premier League sæsoner.
 Eneste spiller som har scoret i de første 20 Premier League sæsoner.

Referencer

Eksterne henvisninger 

 

Fodboldspillere fra Wales
Fodboldspillere fra Manchester United F.C.
Personer fra Cardiff
Fodboldtrænere fra Wales